**Rezidba masline - neka osnovna pravila**

Rezidbom nastojimo uspostaviti ravnotežu između lisnate mase-vegetacije i uroda. Evo dijela osnovnih načela rezidbe, koji vode k tom cilju.

**Dugoročno planirati praktični uzgojni oblik i održavanje**

\* Formirati habitus – stablo, od prve godine uzgoja, pa se neće kasnije morati praviti radikalni rezovi, čime će manje energije poći u beskorisnost.

\* Prvih 3-5 godina formiramo uzgojni oblik predviđajući stanje stabla za 10, ili 50 godina. Potom se maslina – voćka, uz odrastanje, rezidbom održava u skladu s pravilima struke.

IMG 9365

\* Vrlo učestala praksa račvanja brojnih grana još iz zemlje, nije presudna niti za bolji ili lošiji urod, čak niti za stabilnost stabla masline. To odudara od voćarskog pravila na potrebi postojanja debla, čime se u voćnjaku olakšavaju svi agrotehnički radovi, a posebno kretanje.

\* Težiti formiranju krošnje u obliku kotla, vaze (jedna od mogućnosti), s deblom i račvanjem grana na 90 do 120 cm. Izvana su 3-4 osnovne grane, a sredinu zapunjaju privremene 2-3-god. grane, koje se stalno mijenjaju novima. Maslina po prirodi ne teži visokom stablu, pa će godinama pod teretom grana i ploda spustiti grane ka zemlji, i trebat će ih stalno podrezivati.

\* Stalnom rezidbom izbalansirati visinu svih osnovnih grana, te ih držati dohvatljive čovjeku sa zemlje ili manjih skala – ljestvi.

IMG 3373 i 1277

**Kako maslini nanijeti štetu**

\* Dosta je prisutna pogrešna praksa, čije posljedice se osjećaju osobito tamo gdje nema navodnjavanja. Središte krošnje, gdje se u pravilu osnovne grane račvaju već iz zemlje, toliko se očiste od vegetacije, da bi, što neki slikovito kažu, četvorica unutra mogla kartati. Pogrešno. I kroz sredinu krošnje djelomična vegetacija treba štititi prodiranje jarkih, ljetnih sunčevih zraka direktno ka zemlji, da ne dolazi do nepotrebnog zagrijavanja i isparavanja ionako oskudne vlage. Ne potkresivati dakle glavne grane odozdo od osnova debla, jer će se stvoriti beskorisne i visoke «metle», nego ravnomjernim rasporedom obući ih grančicama od početka do kraja.

\* Rezidbu po mogućnosti provoditi svake godine. Bez straha odstraniti neku granu, jer maslina ima odličnu moć obnavljanja.

**Potraga za rodnim granama**

\* Nije neophodno tražiti rodne i nerodne grane, što hoće reći grane na kojima će biti cvijeta i one bez. Provodi li se redovna i ispravna ishrana i rezidba, te druge agrotehničke mjere, cvijeta će posvuda biti u izobilju. Dali će doći i do oplodnje, odnosno uroda, to zavisi od niza drugih faktora.

IMG 9346

\* Prorjeđivanje gustih grana osim što rasterećuje potrošnju, uvelike olakšava berbu. Pronicljivi rezač praksom može veoma ubrzati rezidbu, što mnogima odnosi silno vrijeme. Jednoreznim zahvatima jače ili slabije prikraćivati cijele skupove ili dijelove grana, daje ozbiljne efekte. Vršno ostavljene grane iza tih rezova ne ostavljati prema unutrašnjosti krošnje, nego prema vani.

\* Odstranjivati suhe grane, koje su posljedica zapuštenosti ili štetočina. Odstranjivati unutarnje, snažne, vertikalne grane, tzv. vodopije, zimi ili još ljeti.

**Nakon preroda, jače rezati**

\* Neuhranjena, oštećena i stabla nakon rodnije godine, jače rezati, to je biljci olakšanje, jer se smanjuje broj „usta“.

\* Maslina je zimzelena kultura, pa bez velike potrebe ne odstranjivati 60 ili 80% vegetacije. To se radi samo kod zapuštenih stabala, koja iza rezidbe izgledaju gola, ali se brzo obnove, i rezidbu stalno treba provoditi, da se ubrzo ne vrati isto stanje. Ipak nema rezidbe bez odstranjivanja bar 30% mase grana.

\* Usitnite, zdrobite orezanu masu ako je moguće, i vratite je zemlji, ili iznesite granje iz maslinika.

\* Zbog regeneracije iza požara ili starosti, procijeniti da li izrezati cijelo deblo iz zemlje (po mogućnosti ne pri zemlji) i ostaviti oko 3 mladice iz guka, ili prikratiti još uvijek solidno postojeće stablo, kako bi nove mladice krenule na 100 do 150 cm visine.

IMG 8581

**Vosak štiti**

\* Sve veće rezove, osobito veće od 20 mm, premazati voćarskim voskom. Bolji je izbor Zapi vosak s dodatkom bakra, koji dodatno dezinficira. Ne ostavljati dugačke „čepove“ dijela grane, koji ostaje na stablu. Duljina „čepa“ treba odgovarati četvrtini ili maksimalno polovini debljine odrezane grane. Tako će tkivo za sraštanje za nekoliko godina gotovo prekriti cijelu ranu. Piljenje – rez obavite pod ispravnim kutom.

\* Za rezidbu koristiti pravi voćarski alat, voćarske škare (bolje s 2 sječiva, nego vinogradarske) i specijalne profi pilice s tzv. «turbo zubom», iza kojih ostaje gladak rez, pa time izbjegavati korištenje velikih škara za grane, koje djelomično gnječe grane. Loš alat zna izazivati slabije zarastanje rana (kod nekih voćaka izaziva smolarenje). Rezidba baterijskim škarama, koje ulaze na široka vrata, doista ubrzava i jako olakšava rezidbu. I tu je kod debljih grana ispravnije koristiti pilu.

IMG 4303

**Kada rezati**

\* Kalendarsko vrijeme rezidbe odgovara periodu zimskog mirovanja kao najprikladnije, u okviru čega je korisnije približiti se proljeću. Ljetna rezidba može biti u dopunskoj funkciji kada maslina prividno miruje. U pravilu nema ograničenja za rezidbu, jer je maslina uvijek dobro podnosi.

\* I vrlo važno pravilo: «bolje je rezati nestručno i loše, nego nikako».

Jure Kuvačić, agronom